སོག་རྫོང་།
མྱང་ཡུལ་གསེར་མོ་ལྗོངས་ནི་རེ་མྱོང་ནང་དང་རྟིང་གསེར་ཁ་བཅས་ཡིན་པར་སེམས་སོ། ཡུལ་དཀའ་ནི། ལྡང་དང་། ཤེལ་བྲག་དཀར་པོ་གུང་ལ་རེག་པའི་རྩེ་མོ། ཆུ་མིག་མགོ་མང་གི་མགོ་མོ། ཤེལ་གྱི་ཕ་བོང་གུར་འདྲ་ཅན་དུ། དུང་གི་མཛོ་མོ་དེ་བྲོས་པ་སྨན་བཙུན་མཐོང་།  ཉི་མ་ནི་རྒས།  མཛོ་མོ་བཞོས། ཕུད་ཀྱིས་དཀོན་མཆོག་མཆོད། མང་སྡོམ་གྱི་སྐྱོབ་ལྷ་མཆོད་ཟེར་ནས་ཡར་ཕུལ། དེ་ལྷག་ཆུ་ལ་བླུགས་ནས། ལུང་པ་འདི་དང་ཡུལ་འདི་ལ་ལྷའི་རྒྱུད་པ་རྒྱུན་མི་ཆད། ལྷ་ཆུ་དཀར་པོ་རྒྱུན་མི་ཆད། མང་ལྡོམ་སྟག་བཙན་དང་ངེད་གཉིས་ཀྱི་མི་རྒྱུད་ལྷ་ལས་སྦྲེལ་བར་ཤོག  །རིགས་རྒྱུད་ཁྱད་འཕགས་ཡོང་བར་ཤོག །ཟེར་ནས་སྨོན་ལམ་བཏབ་པ་དང༌། རི་འདི་ལ་ལྷ་རི་དྲག་པོ་དང༌། ལྡང་རྒྱང་རུ་མཚོར་ཐོགས་གསུངས་ནས། མཛོ་མོ་ཁྲིད་ནས་ཁྱིམ་དང་ཡུལ་ལ་བྱོན། དེའི་ཕྱི་ལོ་སྲས་གཅིག་འཁྲུངས་པ་དང་། མང་སྡོམ་སྟག་བཙན་མཉེས་དྲགས་ནས། རླངས་སོ་རླངས་སོ་ལན་གསུམ་རླངས། བྱས་པས་ནི། ལྷ་རིགས་རླངས་ཟེར་བའི་གཏན་ཚིགས། དེ་ནས་བཏགས། སྲས་ཀྱིས་ང་ཡང་རླངས་ཡིན་ཟེར་བ་ལ། རླངས་ཀྱིས། ཁྱོད་ངལ་གསོ་བའི་དུས་ཀྱི་བུ་ཡིན་ཟེར་བས།  ངལ་དུ་བཏགས་པ་ཡང་རླངས་ཡིན།  ངལ་གསོ་རྒྱུད་ལ་ཡང་རྒྱུད་གསུམ་ལས་གྱེས་སོ། རླངས་སྟོང་ཐོས་མགོ་ནག་ཐམས་ཅད་ཀྱི་དཔོན་བྱས་པས། དཔོན་གྱི་གོང་ས་ཡང་བདག་ལྷ་རིགས་རླངས་ལ་ཡོད་པ་ཡིན། ཡུལ་འཛིན་སྔ་བ་ཡང་གསེར་པས་གསེར་རིས་བཟུང་། གཡུ་པས་གཡུ་རིས་བཟུང༌།  རུ་དཔོན་གྱིས་སུམ་ཅུ་པ་རླངས་ཡུལ་གྱིམ་ཤོད་བྲག་ཤེལ་ལེ་རྒྱ་གར་གྱི་ཞོལ། རྟ་ཤོད་ལུང་དམར་བཟུང༌། མི་ཆེ་དགུ་ནི་འབངས་སུ་བཀོལ།  འབངས་ཤོག་རུ་བཞི་བྱ་བ་དང་དེ་ནས་སྲིད། ལྷ་གཟིགས་དེ་གསུམ་གྱིས། མདོ་པས་རྒྱ་ཤོད། རྔུ་རྒྱུད། དཀར་རེ་གཉིས་ཀྱི་ཡུལ་བདག་བྱས། གཉན་བྱ་ཞུ་ནག་པོའི་རྒྱུད་པ་དེས། ལྕི་སྟོད་ཀྱི་ལུང་ཆེན་ཕུ་དྲུག་དང་། སྤྱིའི་རས་ས་རྫོང་ཐོག་བཟུང་། སྟོན་ཚང་ཇོ་བོ་སྤུན་བུ་དེས།  ནགས་སོག་ཤག་གསུམ་གྱི་དཔོན་བྱས་པས།  ཡུལ་འཛིན་སྔ་བ་དང་། འབངས་བཀོལ་སྔ་བ་ཡང་དེ་ལྟར་ཡིན།  རླངས་གསེར་པས་གསེར་རིས་བདག གཡུ་པས་གཡུ་རིས་བདག རུ་དཔོན་གྱིས་བྲག་ཤེལ་ལེ་རྒྱ་གར་གྱི་ལྷ་ཞོལ་བདག ལྷ་གཟིགས་དེ་གསུམ་གྱིས། ལྷོ་སྟོད་ཀྱི་ལུང་ཆེན་བཅོ་བརྒྱད་བདག་བྱས་ནས་ཁམས་པའི་སྤྱི་དཔོན་བྱས་པས། འབངས་བཀོལ་མཁས་པ་དང་། ཡུལ་འཛིན་སྔ་བ་ཡང་ལྷ་རིགས་རླངས་ཡིན། འདི་ཡན་ཆད་བྱས་པའི་ཆེ་ལུགས། མི་དཔོན་གྱི་བྱོན་ལུགས། དཔའ་བོའི་སྲིད་ཐབས། རྒྱལ་ཁམས་བཏུལ་ལུགས། ས་ཡི་བཀོད་ལུགས། ཡུལ་གྱི་བཟུང་ལུགས། བྲན་གྱི་བཀོལ་ལུགས། ཆེ་དགེ་ཡིག་ཚང༌། མི་ཆོས་ཀྱི་རྣམ་བཞག་ཟུར་ཙམ་ལགས་པར་གདའ། རྒྱན་དམ་པ་ལྷ་ཆོས་ཀྱི་རྣམ་བཞག་གསུངས་པ་ནི། སྔོན་རྒྱལ་པོ་མེས་དབོན་རྣམ་གསུམ་གྱི་རིང་ལ། རླངས་ཁམས་པ་གོ་ཆ་དང༌། རླངས་ཁམས་པ་བཻ་རོ་ཙ་ན་དང་གཉིས་ཀྱིས། དམ་པའི་ཆོས་བོད་དུ་བསྒྱུར་བས་བོད་མུན་པའི་སྨག་རུམ་དུ་།དམ་པའི་ཆོས་ཀྱི་སྒྲོན་མེ་བཙུགས་པས། བོད་མུན་པའི་གསལ་སྒྲོན་བྱེད་མི་ཡང་ལྷ་རིགས་རླངས་ཡིན། རུ་དཔོན་དཔལ་གྱི་སེང་གེས། རྒྱ་གར་གྱི་ཆོས་ལ་གྲུབ་པ་ཐོབ། རྒྱ་དཀར་ནག་བོད་གསུམ་གྱི་ལྷ་སྲིན་དང། རྒྱལ་ཁམས་བཏུལ་བས་བྱས་པ་ཆེ་བ་དང་ཡིག་ཚང་མང་བ་ཡིན་པས་རུ་དཔོན་ལ་དབོན་ཚང་དང་། སྟག་ཚང་གཉིས་ཡོད། མང་པོ་རྗེ་སྒྲོ་ཁ། དེའི་སྲས་སྟག་པོ་ཆེ་དར་དཔལ་ལེ། དེས་མ་ཕམ་གཡུ་མཚོའི་འགྲམ་དུ། གསེར་གྱི་ཤཱཀྱ་མུ་ནེ་བཞེངས། གཡུའི་སྣང་བ་འོད་ལྡན་ཡོན་དུ་ཕུལ། བྱུ་རུ་བཀྲ་ཤིས་འོད་འབར་ལ་རྒྱན་འཕྲ་བྱས། གྲུབ་ཐོབ་སེང་གེའི་སྤྱན་ལྡན་གདན་དྲངས་ནས་ལྷའི་རབ་གནས་བྱས་པ་ལ། དེའི་ཉིན་དགའ་ཟ་ལྷ་མོ་ལ་སྲས་གཅིག་འཁྲུངས་པས། སེང་གེའི་སྤྱན་གྱི་གསུང་ལས། དེ་རིང་སྲས་འཁྲུངས་པ་ལྷའི་སྤྱན་གྱིས་ཀྱང་གཟིགས། མཚོ་བཟང་འདི་ཡང་རིང་། མཚོ་བཟང་ལྷ་གཟིགས་སུ་ཐོགས། གསུངས་ནས་སྨོན་ལམ་བཏབ། བསངས་མཆོད་བྱས། འབྲིང་པ་གཉའ་བཟང་ལྷ་སྟོན། ཆུང་བ་དཔལ་བཟང་ལྷ་མཁར་དང་མཆེད་གསུམ། མཚོ་བཟང་ལྷ་གཟིགས་ཀྱི་སྲས། བྱང་ཆུབ་འདྲེ་བཀོལ། ༼འདའི་ནི་རླངས་བྱང་ཆུབ་རྡོ་རྗེ་འམ་བྱང་ཆུབ་འདྲེ་བཀོལ་ཡིན་པས་ཁོང་བྱོན་པའི་དུས་སྐབས་སྤྱི་ལོའི་དུས་རབས་དགུ་དང་བཅུ་པའི་བར་ཡིན་ཏེ། མ་དཔེའི་ཚིག་ཟིན་བཞིན་རྩིས་ན་ཁོང་སྤྱི་ལོ་ 968 ལོར་འཁྲུངས་ཏེ་དགུང་ལོ་བརྒྱ་དང་བརྒྱད་བཞུགས་ནས་སྤྱི་ལོ་ 1076 བོད་རབ་བྱུང་དང་པོའི་མེ་འབྲུག་ལོར་གཤེགས་པར་མངོན།༽ རླངས་ཀྱི་གྲུབ་ཐོབ་ཆེན་པོ་ལྷ་གཟིགས་བྱང་ཆུབ་རྡོ་རྗེ། མ་ལ་འཁྲུངས་ནས་ཆོས་ལ་ཞུགས། དགུང་ལོ་བཞི་ཡི་ལོ་ཐོག་ཏུ། གསང་སྔགས་རྙིང་མའི་གྲུབ་པ་ཐོབ། དགུང་ལོ་ལྔ་རུ་བཞེས་པ་ལ། ནམ་མཁའ་ཡངས་པའི་དབྱིངས་རུམ་དུ། འཇའ་ཚོན་སྣ་ལྔའི་ནང་རུམ་ན། སེང་གེ་བརྒྱད་སྣོལ་ཁྲི་སྟེང་ན། ལོ་གསར་ཟླ་བའི་བཅོ་ལྔ་ལ། བཅོམ་ལྡན་ཤཱཀ་ཐུབ་ཞལ་མཐོང་ནས། བཀའ་ནི་གསང་སྔགས་ཆོས་རྣམས་ཞུས། དེ་ཡང་གྲུབ་པ་ཐོབ་པའི་གྲུབ་རྟགས་ཡིན། གུང་ལོ་བརྒྱད་དུ་བཞེས་པའི་ཚེ། སློབ་དཔོན་པདྨར་དངོས་སུ་སྤྲུལ། ནུབ་ཕྱོཊ་ཨོ་རྒྱན་གནས་སུ་བྱོན། དམ་ཅན་ཆོས་སྐྱོང་སྲུང་མ་བསྐོས། སྲིན་པོ་རྣམས་ཀྱི་འདུལ་དཔོན་མཛད། དེ་ནས་དཔྱིད་ཟླའི་ཚེས་བཅུ་ལ། གངས་དཀར་རྒྱལ་པོ་ཏེ་སེར་བྱོན། ཕྱག་ན་རྡོ་རྗེ་དངོས་དང་མཇལ། གྲུབ་པ་ཐོབ་པའི་གྲུབ་རྟགས་ཡིན། ཟླ་བ་དེའི་བཅོ་ལྔ་ལ། རྒྱ་གར་རྡོ་རྗེ་གདོན་དུ་བྱོན། མགོན་པོ་སྤྱན་རས་གཟིགས་དང་མཇལ། གྲུབ་པ་ཐོབ་པའི་གྲུབ་རྟགས་ཡིན། དེར་ཁོང་ཕྱིར་བྱོན་ནས་བལ་ཡུལ་འཕགས་པ་ཤིང་ཀུན་དུ། ཕྱི་མའི་ཚེས་བརྒྱུད་ལ་བྱོན་ནས་མཆོད་པའི་ཡོ་བྱད་བསམ་གྱིས་མི་ཁྱབ་པ་ཕུལ། གསོལ་བ་བཏབ་ནས། ཏིང་ངེ་འཛིན་གྱི་ངང་ལ་གཟིམས་པ་ལ། ཁོང་གི་མནལ་ལམ་དུ་སྟེང་ཕྱོགས་ལྷའི་ཡུལ་དུ་བྱོན་ནས། བྱམས་པ་མགོན་པོ་ཉིད་དང་མཇལ། མོད་ལ་ལྷའི་བུ་མོས་མཆོད་པ་ཕུལ་བ་རྨིས། ཕྱི་ནང་ཉི་མ་ཤར་བ་དང་། ཁོང་མནལ་སད་པ་དང་། དེར་ཁོང་བཞེངས་པའི་ཐུགས་ལ་ནི། བྱམས་པའི་ཆོས་ལྔ་གནང་བ་ལ་བལ་ཡུལ་བ་ཚོས་ཆོས་ཞུ་ཟེར་བས། ཁོང་གིས་བྱམས་པའི་ཆོས་ལྔའི་ཆོས་གྲྭ་ཆེན་པོ་དེ་བཙུགས་སོ། དེ་ནས་སྤུ་རངས་ལྷ་བར་དུ་བྱོན་པ་ལ། བོད་ཁམས་ཀྱི་བསྟན་མ་བཅུ་གཉིས་ཀྱིས་བསུ་བ་བྱས། གངས་དཀར་བསྟན་མས་ཞུས་ནས། ངེད་བོད་ཁམས་བསྟན་མ་བཅུ་གཉིས་འདི། ཁྱེད་སློབ་དཔོན་གྱི་དམ་ཅན་སྔར་ཡང་ཡིན། ད་འང་ལས་མཁན་བྱེད་པར་ཞུ། ཟེར་ནས་ཞུས། དེའང་གྲུབ་པ་ཐོབ་པའི་རྟགས་ཡིན། དེ་ནས་དབུས་ཀྱི་ལྷ་སར་བྱོན་པ་ལ། མ་མཁའ་འགྲོ་མ་རྣམས་ཀྱིས་བསུ་བ་བྱས་ནས་བཞུགས་པ་ལ། ཡེ་ཤེས་མཁའ་འགྲོ་མ་གསུམ་གྱིས་ཁོང་ལ། ཀ་པཱ་ལ་ཕྱི་དཀར་ལ་ནང་དམར་བ་ཞིག་གི་ནང་དུ་དངོས་གྲུབ་དྲངས། ཁོང་ཡང་བྱང་ཕྱོགས་ཐང་ལྷའི་མགུལ་དུ། གནམ་མཚོའི་འགྲམ་དུ་བྱོན་པ་ལ། འཇིག་རྟེན་གྱི་ལྷ་འདྲེ་ཐམས་ཅད་འཚོགས་ནས་ཁོང་ལ་བསུ་བ་བྱས་པ་ལ། ཁོང་གི་དམ་ཅན་དུ་བཀོལ་བ་ལ། ཁོང་དམ་ཅན་རྣམས་ཀྱིས་བསྐོར་ནས་བོད་ཁམས་ཡུལ་གྱི་སོག་ཤོད་ལ་བྱོན་ནས་བཞུགས། གསང་སྔགས་གསར་རྙིང་གི་ཆོས་གྲྭ་བཙུགས་པ་ལ། ཀླུ་རྗེ་རྒྱུལ་བ་ཐོད་དཀར་གྱིས་ཆོས་ཞུས། དམ་ཅན་བྱེད་པར་ཁས་བླངས། ཁྱེད་རང་གི་མི་རྒྱུད་ཡིན་ངེས་ལ་བཀའ་བསྲུང་བ་མིན་པ་གནོད་མི་སྐྱེལ་ཟེར། དེ་ནས་རྟ་ཤོད་ཤེ་ལེ་ཕུ་གསུམ་གྱི་ལྷ་ཁང་གི་ཕུ་ན་འབྲུ་སྟོན་དར་མ་སིདྡྷི་བཞུགས་པའི་སར་བྱོན། གསང་སྔགས་གསར་རྙིང་གི་ཆོས་རྣམས་ལ་ལུང་དང་བཀའ་བཞིན་བསྟན་པ་དར་མ་སིདྡྷཾས་གསུངས་པ་ལ། ཁྱེད་བཀའ་གསར་རྙིང་ཆོས་ལ་གྲུབ་པ་ཐོབ། སངས་རྒྱས་རྣམས་དང་དངོས་སུ་མཇལ། དཀོན་མཆོག་གསུམ་ལ་མཆོད་པ་ཕུལ། ལྷ་འདྲེ་ཐམས་ཅད་བྲན་དུ་བཀོལ། མཚན་ཡང་བྱང་ཆུབ་འདྲེ་བཀོལ་གྱིས། བོད་ཀྱི་ཡུལ་དུ་གྲགས་པ་ཡི། གྲུབ་པ་ཐོབ་པའི་མཚན་དུ་ཡོད། དེ་ནས་ལྷོ་ཕྱོཊ་ཀོང་པོའི་ཡུལ་དུ་དགོངས་པ་ལ། མཁའ་འགྲོ་མའི་ལུང་བསྟན་མཛད་ནས། གྲུབ་པ་ཐོབ་པའི་སྐྱེས་བུ་ཁྱོད། ཁྱོད་ཀྱི་གདུལ་བྱ་ཤར་ན་ཡོད། ཤར་དུ་བྱོན་ན་དངོས་གྲུབ་ཡོང་། ཟེར་ནས་ལུང་བསྟན་མཛད། དེ་ནས་ཁོང་གིས་ཤར་དུ་བྱོན། གེར་འཚོའི་མགུལ་དུ་བྱོན་པ་ལ། གླིང་རྗེ་གེ་སར་གྱིས། སྲིན་གྱི་བེར་ནག་པོ་ཐོག་གདུགས། སྲིན་རལ་ཁྲའོ། སྲིན་རྟ་ནག་པོ་གསུམ་ཕུལ་ནས། མི་འཆི་ཚེའི་དབང་ཞིག་ཞུ། ངས་གདུག་པའི་ལྷ་འདྲེ་འདུལ་བ་ལ། ཁྱེད་ཀྱིས་བདག་གི་ལུས་སྐྱོབ་མཛོད། ཟེར་ནས། ཁོང་གི་ཞལ་ནས། ཁྱོད་འཆི་བའི་དུས་ལ་བབ་པ་ལ། རང་རེས་འབད་ཀྱང་ག་ལ་བརྟེན། བདུད་ཀྱི་བར་ཆད་མི་འབྱུང་བ། རྣལ་འབྱོར་བདག་གིས་སྲུང་མ་བྱེད། ལོ་ནི་བརྒྱད་ཅུ་རྩ་བརྒྱད་བར།  སྐྱེས་བུ་ཁྱོད་ཀྱི་ཚེ་ཚད་ཡིན། ཞེས་གསུངས། ༼གླིང་གེ་སར་ནི་ཀཿཐོག་རིག་འཛིན་ཚེ་དབང་ནོར་བུས་དཔལ་འཁོར་བཙན་རྒྱལ་སྲིད་བསྐྱོངས་རིང་ཡིན་པར་བཞེད་ལ། དུང་དཀར་ཚིག་མཛོད་དུ། ལྕགས་བྱི་ཕྱི་ལོ་1000 འཁུངས་པ་དང་། མེ་ཡོས་ཕྱི་ལོ1087ལོ་འདས། ཞེས་གསལ་བས་ཕར་ཆེར་མཐུན་པར་མངོན།༽ དེར་ཁོང་ལ་སྤོམ་རས་མགོ་བྱས་པའི་མདོ་ཁམས་ཀྱི་ལྷ་འདྲེ་ཐམས་ཅད་ཀྱིས་བསུ་བ་བྱས་ནས། རྒྱ་ནག་རི་བོ་རྩེ་ལྔར་བྱོན། འཕགས་པ་འཇམ་དཔལ་དངོས་དང་མཇལ། མ་མཁའ་འགྲོ་མ་ཡིས་དངོས་གྲུབ་དྲངས། དེ་ཡང་གྲུབ་པ་ཐོབ་པའི་རྟགས་ཡིན། དེ་ཡང་ཐེ་རྒྱའི་ལེ་ཁྱུར་དུ། རྒྱལ་ཐེལ་ཆུ་ཡང་ལེར་བྱོན། རྒྱའི་ཕོ་བྲང་ཐམས་ཅད་བཏུལ། གྲུ་རྟགས་བསྟན་ནས་དེ་ན་བཞུགས། དགོན་པ་མཛད་ནས་སྒྲུབ་ལ་བཞུགས། མ་མཁའ་འགྲོ་མ་རྣམས་ཐམས་ཅད་འདུས། དངོས་གྲུབ་རྒྱུན་ཆད་མེད་པར་ཕུལ། དེ་ནི་བསྒོམས་པའི་གྲུབ་རྟགས་ཡིན། སངས་རྒྱས་ཐམས་ཅད་ཀྱི་སྐུ་ཞལ་མཐོང་ནས། མཉམ་བཞག་ངང་ལ་བཞུགས་པ་ལ། གེ་སར་རྒྱ་ལ་བྱོལ་རྟ་བསྐྱལ་ནས། ཁྱེད་གདན་འདྲེན་པ་ལ་ཡོང་བས། གྲུབ་པ་ཐོབ་པའི་རྣལ་འབྱོར་པ། བོད་ཀྱི་ཡུལ་དུ་འབྱོན་པར་ཞུ། བདག་ལ་ཁྲིམས་ཀྱི་དངུལ་མདུང་ཀེ་རུ་དང༌། ཁྲིམས་ཀྱི་རྔ་བོ་ཆེ་ཟིལ་གནོན་དང་། ཁྲིམས་དར་ནག་པོ་ཟིལ་གནོན་དང་། རྒྱ་ནོར་བསམ་གྱིས་མི་ཁྱབ་པ་འབུལ་རྒྱུ་ཡོད་ཟེར་ནས་ཞུས། དེར་གྲུབ་ཐོབ་ཆེན་པོ་ལ་མཁའ་འགྲོ་མའི་ལུང་བསྟན་བྱུང་ནས། སྟོད་ནུབ་ཕྱོགས་ཨོ་རྒྱན་བྱང་ངོས། སྲིན་པོ་ཕོ་མོ་འདུ་བ་དང༌། ཐང་ཡིག་རིན་ཆེན་སྒྲོན་མེ་དང༌། བསྟན་པ་འགྱོགས་པའི་གླང་པོ་དང་།  རྣལ་འབྱོར་ཁྱེད་ལ་མཁོ་བ་ཡི། རླངས་ཀྱི་པོ་ཏི་བསེ་རུ་དང༌། བཀའ་དང་བསྟན་བཅོས་གཏེར་དུ་ཡོད། རྣལ་འབྱོར་བཀའ་དང་གླིང་ཕྲུག་ཐོངས། གཏེར་ཁ་ཆེན་པོ་ཐོན་པར་ཡོད། ཟེར་བའི་མཁའ་འགྲོའི་ལུང་བསྟན་བྱུང་ནས། དེ་ནས་ཁོང་གིས་གླིང་རྗེ་གེ་སར་ལ་བཀའ་གནང་ནས། ནུབ་ཕྱོགས་ཨོ་རྒྱན་བྱང་ངོས་ལ་སྲིན་པོ་ཕོ་མོ་འདུལ་བ་དང་། བྱང་ཕྱོགས་གཡའ་རི་དམར་པོའི་ཞོལ་ཕ་བོང་སྔོན་པོ་སྦལ་པ་འདྲ་བ་ཞིག་གི་འོག་ཏུ་གཏེར་ཁ་ཆེན་པོ་བཀའི་བསྟན་བཅོས་མང་དུ་ཡོད་པ་ཁྱོད་ཀྱིས་ཐོན་པ་ཡོང་བར་ཡོད་པས་དེ་ཐོན་པ་དང་ང་ཡང་བོད་དུ་ཡོང་གསུངས་ནས། ༼འདི་ནི་སོག་རི་གཡག་ལ་ཡིན་པ་གོང་འོག་གཉིས་སྒྲིགས་ན་གསལ་པོ་འདུག།༽ཁོང་ལ་སློབ་དཔོན་པདྨའི་སྐུ་གཅིག་དང་། སྒྲིབ་ཤིང་སྲུང་བ་གཅིག་བཏགས་སོ། དེ་ནས་ཁོང་སོང་ནས་སྲིན་པོ་ཕོ་མོ་བཏུལ། གཏེར་ཁ་ཆེན་པོ་བཏོན། དེར་དཔལ་བཟང་མིག་བམ་འབམ་གྱིས་ཁོང་གི་སྙན་པ་ཚོར་བ་དང༌། གདན་འདྲེན་ལ་སོང་ནས་ཁོང་གི་མདུན་དུ་ཕྱིན་པ་དང་ཞུ་བ་བྱས། རང་གི་ཡུལ་དུ་མི་བཞུགས་ན་མི་ཡི་ཡུལ་དུ་ཅི་ལ་བཞུགས། ངེད་རང་ཡུལ་དུ་འབྱོན་དགོས་ཟེར། གྲུབ་ཐོབ་ཆེན་པོས་གསུངས་པ། ངེད་རང་ཁུ་ཚན་འཕྲད་པ་ལ། འགྲོ་འདུག་གང་བྱེད་གྲོས་སུ་བསྟུན། དོ་ནུབ་རྨི་ལམ་ཞིག་ཀྱང་བལྟ། གསུངས་པ་དང་། དེ་ནུབ་མ་མཁའ་འགྲོ་མས་ལུང་བསྟན་མཛད་ནས། རྣལ་འབྱོར་འབྱོན་པའི་དུས་ལ་བབ། ཁྱེད་ཀྱི་གདུལ་བྱ་སྟོད་དུ་ཡོད། ཁྱེད་ལ་གདུང་རྒྱུད་གསུམ་དུ་ཡོང་། སྟོད་ཀྱི་ས་ཡུལ་བདག་པོ་བྱེད། ཟླ་བ་ཕྱི་མའི་བཅོ་ལྔ་ལ། རྣལ་འབྱོར་སྟོད་ལ་འབྱོན་པ་མཐད། གསུང་ནས་ལུང་བསྟན་པ་དང་།  གྲུབ་ཐོབ་ཀྱིས་གསུང་པ། ཟླ་བ་ཕྱི་མའི་གནམ་གང་ལ།  ཁྱེད་ཚ་བོ་གང་ཟེར་ཅན་དུ་ཡོང་།  ཚ་བོ་ཁྱོང་རང་མགྱོགས་པར་སོང་། གསུངས་པ་ལ། དཔལ་བཟང་གིས་ཞུས་ནས། ཟླ་བ་ཕྱི་མའི་ཉེར་བརྒྱད་ལ་རི་ཤོད་ཡོ་རྒྱང་མདོར་ཡོན་བདག་རྫོང་དང་། ངེས་རང་ལྷ་སྟོན་དཔལ་སྟོན་རྣམས་ཀྱིས་ཀྱང་བསུ་བ་བྱེད། དུས་བཟང་ཡང་ཕྱིའི་གནམ་གང་ལ། གོང་ཆེན་ཐང་དུ་བསུ་བ་བྱ། ཆོས་འབྲེལ་ཡོན་བདག་གང་སྔ་བྱེད་ཟེར་བ་དང༌། དེར་འབྱོན་པའི་ཞལ་བླངས་བྱས་ནས་ཁོ་སོང་།  ཁོང་ཡང་ཕྱི་མའི་བཅོ་ལྔ་འབྱོན་ཚེས་མཛད་པ་ལ། རྒྱ་བོད་ཀྱི་ལྷ་འདྲེ་ཐམས་ཅད་འཚོགས་པ་དང་། ཁོང་དམ་ཅན་མ་མགོན་རྣམས་ཀྱིས་བསྐོར་བ་ལ། གྲུབ་ཐོབ་ཀྱི་ཞལ་ནས། ཁྱེད་མགོན་པོ་རྣམས་ཀྱིས་མེ་ཡང་ཕུལ། ལྷ་མོ་རྣམས་ཀྱིས་ཆུ་ཡང་ལོངས། ང་རྣལ་འབྱོར་པ་ཡིས་ཤིང་ཡང་འབུད། དཀར་ནག་གཉིས་ཀྱི་ཇ་ཆུར་བསྐོལ། བོད་ཀྱི་ཡུལ་དུ་འགྲོ་རན་ཡོད། མ་མཁའ་འགྲོ་མ་ཡི་བསུ་བ་ཡོད། རང་རེའི་སྒྲུབ་གནས་བཟུང་བ་དང་། སངས་རྒྱུས་བསྟན་པ་འཛིན་པ་དང་།ཚ་བོ་གཉེན་བཟང་ལྷ་སྟོན་འདི།  ཐེལ་ཆུའི་བླ་མར་འཇོག་པ་ཡིན།  གསུངས་ནས། གཉན་བཟང་ལ་གསུང་བྱོན་པ་ལ། གཉན་བཟང་ལྷ་སྟོན་གྱིས་ཞུས་པ། ཡུལ་འདི་གཉན་ལྷ་འདྲེ་འདི་གདུག་པ་ཆེ། ཁྱེད་རང་ཟླ་ལ་འགྲོ་ཟེར་བ་ལ། ཁོང་གི་གསུང་ནས། མགོན་པོ་ལྷ་མོ་སྦྲགས་པ་ཡང་། ཚ་བོ་ཁྱེད་ལ་འཇོག་པ་ཡིན། གདམས་ངག་དཔེ་ཡི་པོ་ཏི་ཡང་། ཚ་བོ་ཁྱེད་ལ་འཇོག་པ་ཡིན། ལྷ་ཁང་གསེར་འཕྲུ་བཅས་པ་ཡང་། ཚ་བོ་ཁྱོད་ལ་འཇོག་པ་ཡིན། མཁའ་འགྲོ་མ་ཡི་དངོས་གྲུབ་ཀྱང་། ཚ་བོ་ཁྱོད་ལ་འཇོག་པ་ཡིན། ཐེལ་ཆུའི་ཡོན་བདག་རྒྱ་བོད་ནམས། ཚ་བོ་ཁྱོད་ལ་འཇོག་པ་ཡིན། རྒྱ་ནག་རི་བོ་རྩེ་ལྔ་ན། ཡི་དམ་འཕགས་པ་འཇམ་དཔལ་བཞུགས། ཚ་བོ་ཁྱོད་ཀྱི་ཡི་དམ་གྱིས། རྒྱ་བོད་ཐེལ་ཆུའི་ལྷ་འདྲེ་རྣམས། ཚ་བོ་ཁྱེད་ཀྱི་ཕོ་ཉར་འཇོག སློབ་མ་སུམ་བརྒྱ་བདུན་ཅུ་ཡང་། ཚ་བོ་ཁྱོད་ཀྱི་གྲྭ་པར་འཇོག   ཨ་རོག་སྟོན་པས་ཕུལ་བ་ཡི།  རྔ་ཆེན་གྲམ་གཞུང་ཁྱེར་ལ་ཤོག   ང་འདོ་བ་རླུང་གི་རྟ་ལ་ཞོན། ང་དགོས་པ་བྱུང་ན་མགྱོགས་པར་འགྲོ། གསུངས་ནས།  རྔ་གྲམ་པ་གཞུང་རྒྱལ་ལ་ཆིབས་ནས་ནམ་མཁའི་ཁམས་ལ་བྱོན། མཁའ་འགྲོ་མས་ཀྱང་བསུ་བ་བྱས་སོ། གླིང་གི་གླིང་ཡུལ་གོར་མདོར་བྱོན་པ་དང༌། གླིང་གི་རྒྱལ་པོ་གེ་སར་དེས། ཡོལ་གྱི་ཡོལ་སྟོད་དུ་ཕྱག་ཕབ་དང༌། གླིང་རིང་གི་མི་ཚོ་དེར་འབུལ་བ་བྱེད་དུ་བྱུང་།  ཁོང་གིས་ཐང་ཡིག་རིན་པོ་ཆེའི་སྒྲོན་མ། བསྟན་པ་འགྱོགས་པའི་གླང་པོ།  རླངས་ཀྱི་པོ་ཏི་བསེ་རུ།  ཁྲིམས་ཀྱི་རྔ་བོ་ཆེ་ཟིལ་གནོན། ཁྲིམས་ཀྱི་དངུལ་མདུང་ཀེ་རུ།  ཁྲིམས་དར་ནག་པོ་དགྲ་འདུལ། སློབ་དཔོན་པདྨའི་ཆོས་སྐོར། དབུ་ཞྭ། ན་བཟའ། ཆགས་འུ་དང་བཅས་པ་རྣམས་དང་། ཆིབས་པ་ཕ་བོང་ག་པ་རྟ་འདྲ་ཕུལ་ནས་ཞུ་བ་བྱས་པ་ལ། ཁྱེད་གྲུབ་པ་ཐོབ་པའི་རྣལ་འབྱོར་པ། སངས་རྒྱས་ཀྱི་བསྟན་པ་འཛིན་པ་དང༌། གདུག་པའི་ལྷ་འདྲེ་འདུལ་བ་དང་། གླིང་གི་མི་ནོར་འཕེལ་བ་དང་། མི་ནད་ཕྱུགས་ནད་གཅོད་པ་དང་། བོད་ཁམས་བདེ་བས་ཐུགས་ལ་ཐོགས། གྲུབ་ཐོབ་འཞུགས་པའི་སྐུ་རིང་ལ། རྒྱུན་ཆད་མེད་པར་མཇལ་བར་ཞུ། མི་རྟག་འདའ་བའི་ཚུལ་སྟོན་ན། བདེ་བའི་གནས་སུ་བདག་ཀྱང་ཁྲིད། ད་རེས་འབུལ་བའི་སྔ་མར་ཞུ། ཟེར་ནས་ཞུས་སོ། སེང་བློན་གྱིས་ཁྲ་བོ་གཡང་ལུགས། ཁྲ་རྒན་གྱིས་ཐོག་རྒྱུགས་དཀར་པོ། ཁྲོ་ཐུང་གིས་ཤང་ལང་ནག་པོ། ལྡོམ་བུའི་དཀར་མོ་རུབ་གདུགས། ཞལ་དཀར་གྱིས་གངས་དཀར་ལྷ་རྩེ། བན་དེས་གཡུལ་དམར་འོད་གསལ།  ཤེལ་རིས་གསེར་གྱི་མཆོད་རྟེན་ཕུལ། གླིང་གི་གཙོ་བོ་སུམ་ཅུ། ཐུལ་པ་སུམ་ཅུ། སྟག་ཤར་སུམ་ཅུ། བླ་མཆོད་སུམ་ཅུ། མོ་བཙུན་སུམ་ཅུ་རྣམས་ཀྱིས། མི་རེས་འབུལ་བ་རེ། ཞུ་བ་རེ་བྱས། གྲུབ་ཐོབ་ཆེན་པོའི་ཞལ་ནས། ཁ་བ་ཅན་ལ། གནོད་པའི་འདུལ་དགོས་ཅི་འདྲ་ཡོད། བདག་གིས་བཀའ་དང་དབང་བསྐུར་ན། ཡོན་བདག་ཁྱེད་ཀྱིས་ཐུལ་ནས་ཡོང་། མི་དགེ་སྤོངས་དང་དགེ་བ་ཡོང་། སྙིང་རྗེ་བསྒོམ་ན་བྱམས་སེམས་ཡོང་། བླ་མ་བསྒོམ་ན་བྱིན་རླབས་ཡོང་། ཡི་དམ་བསྒོམ་ན་དངོས་གྲུབ་ཡོང་། སྙིང་རྗེ་སྒོམས་ལ་སྦྱིན་པ་ཐོངས། སྡིག་པ་སྤོངས་ལ་དགེ་བ་གྱིས། བསོད་ནམས་རྒྱུན་ཆད་མེད་པར་ཡོང་། དགེ་སྡིག་ཤན་འབྱེད་ཀྱི་ཆོས་སྐོར་འདི། སྐལ་ལྡན་རྣམས་ཀྱི་ཆོས་སྐལ་ཡིན། གསུང་པའི་བསྟན་ཆོས་གསུངས་ནས། འགྲོ་དགོས་གསུངས་པ་ལ། གླིང་གེ་སར་གྱིས་ཞུས་ནས། ཁ་བ་ཅན་ལ་གནོད་པ་ཀུན། བདག་གིས་ཐུལ་ཡང་མི་ཐུལ་བས། ཁྱོད་སློབ་དཔོན་བཀའ་ལ་མི་བརྩི་བར། སེམས་ཅན་ཀུན་གྱི་སྲོག་བཅད་ན། རྒྱལ་ཁམས་ཙམ་ལ་གནོད་པ་ཡིན། ཤར་ན་དྲི་ཟ་རྒྱལ་པོ་ཡོད། ལྷོ་ན་གཤིན་རྗེ་རྒྱལ་པོ་ཡོད། ནུབ་སྲིན་པོ་གུར་དུམ་ཡོད། བྱང་ན་གནོད་སྦྱིན་ཕོ་མོ་ཡོད། ཕྱོགས་འདི་ཐུལ་ལ་དམ་དུ་ཁོལ། བོད་ཁམས་བདེ་བས་ཐུགས་ལ་ཐོགས། གླིང་གི་ཐང་བརྒྱུད་ཐང་སྟོད་འདི། གྲུབ་ཐོབ་ཁྱེད་ཀྱི་དགོན་པར་འབུལ། གླིང་གི་ས་ཡུལ་གར་བདེ་དེ། གྲུབ་ཐོབ་བཞུགས་པའི་གནས་སུ་འབུལ། ཕ་བོང་ག་པ་རྟ་འདྲ་དེ། ལྷ་འདྲེ་འདུལ་བའི་ཆིབས་པར་འབུལ། ཟེར་བ་ཞུས་པ་དང་། ཁོང་ཡོན་མཆོད་གཉིས། གླིང་གི་ཡུལ་ཐང་བརྒྱད་ཡོལ་དེ་ཡག་ཐང་དང་། ཡུལ་རྣམས་ཀྱི་སྟོད་སྨད་ལ་བྱོན་ནས། ཕ་བོང་ག་པ་རྟ་འདྲའི་རྩར་བཞུགས། དཀོན་མཆོག་ལ་མཆོད་པ་ཕུལ། ཆོས་སྐྱོང་རྣམས་ལ་གཏོར་མ་བྱིན༌། ལྷ་འདྲེ་རྣམས་ལ་དམ་གཏོར་བཏང་། མཁའ་འགྲོ་མ་ལ་དངོས་གྲུབ་ཞུས་པས། མཁའ་འགྲོ་མས་དངོས་གྲུབ་དྲངས། ལུང་བསྟན་མཛད་པ་ལ། རྣལ་འབྱོར་རྒྱལ་པོ་ཁྱི་ཐུལ་ཅན། ཁྱེད་དེ་རུ་མ་བཞུགས་ཤར་དུ་བྱོན། ཤར་དྲི་ཟའི་རྒྱལ་པོ་གདུག་རྩུབ་ཆེ། ཟེར་བའི་ལུང་བསྟན་ནོ། དེ་ནས་སྨད་སྤོམ་རའི་ཡུལ་དུ་བྱོན་ནས། ཁོའི་འཁོར་སུམ་བརྒྱ་དྲུག་ཅུ། སྲིང་ལྕམ་བཞི་བཅུ་ཞེ་ལྔ་རྣམས་ལ་གཏོར་མ་བྱིན། དམ་ཅན་དུ་བཀོལ་ནས་གསུང་བྱོན་པ་ལ། ཁྱེད་རྨ་ཆེན་སྤོམ་རའི་འཁོར་བཅས་ལ། རྣལ་འབྱོར་གཏོར་མ་མུས་སུ་འབུལ། ང་ཡི་རྒྱུད་པ་འཛིན་པ་ཡི། ལས་ཀྱི་སྲུང་མའི་ལས་མཁན་གྱིས། གསུངས་ནས། དམ་ཅན་སྲུང་མ་ལས་མཁན་བྱེད་པར་ཁས་བླངས། དེ་ནས་ཁོང་གིས། གླིང་གི་ཡོན་བདག་ཕོ་མོ་རྣམས་ལ། དངོས་གྲུབ་ཀྱི་གནང་སྦྱིན་བྱས། ཆོས་ཀྱི་དབང་ལུང་མང་དུ་བྱས་ནས་གསུང་བྱོན་ནོ། ང་རྣལ་འབྱོར་བྱང་ཆུབ་འདྲེ་བཀོལ་ངས། གུང་ནས་རིག་པ་ཆོས་ལ་སད། སངས་རྒྱས་བསྟན་པ་དར་བར་བྱས། གནོད་པའི་ལྷ་སྲིན་བཏུལ་ནས་ཡོད། གླིང་གི་མི་ནོར་འཕེལ་བར་ཡོང་། ཁྱེད་ཡོན་བདག་ཚེ་སྲོག་བརྟན་པར་ཡོང་། ད་རྣལ་འབྱོར་པ་ང་རང་རྒྱུད་པ་སྤེལ། གསུངས་ནས་བྱོན། དེར་གེ་སར་གྱིས་ཁོང་ལ་ཞུས་ནས། ཁྱེད་གྲུབ་ཐོབ་གར་འབྱོན་ངའི་ཡུལ་དུ་བཞུགས་པར་ཞུ། དེ་ནས་མི་བཞུགས་འབྱོན་པ་ན། སྒྲུབ་གནས་གར་ཡོད་གསུང་པར་ཞུ། འབུལ་བ་འཁྱེར་ནས་མཇལ་དུ་ཡོང་། དེ་མིན་བདག་ཀྱང་འཁྲིད་པར་ཞུ། གྲུབ་ཐོབ་ཀྱི་གསུང་ནས། ཡོན་བདག་གླིང་རྗེ་དད་པ་ཆེ། མི་རབས་མང་པོའི་གོང་རོལ་ནས། ཚེ་རབས་མང་པོའི་གོང་རོལ་དུ། སྨོན་ལམ་བཏབ་པའི་ཡོན་མཆོད་ཡིན། ང་ཡི་ཕ་ཡུལ་སྟོད་དུ་ཡོད། སྟེང་དག་པ་ལྷ་ཡུལ་ཕྱིན་ཆད་དང༌། འཇིག་རྟེན་ས་ཡལ་གར་བདེ་འདི། རྣལ་འབྱོར་ང་ཡི་ཕ་ཡུལ་ཡིན། སྒྲུབ་གནས་ཁྱད་དུ་འཕགས་པ་དང༌། སངས་རྒྱས་ཞབས་ཀྱིས་བཅགས་པ་རྣམས། རྣལ་འབྱོར་ང་ཡི་ཕ་ཡུལ་ཡིན། སྟོད་ཀྱི་རྒྱ་གར་ཕྱིན་ཆད་དང༌། སྨད་ཀྱི་རྒྱ་ནག་ཡར་བཅད་ཀྱང་། རྣལ་འབྱོར་ང་ཡི་ཕ་ཡུལ་ཡིན།  ལྷ་ཁང་གསེར་འཕྲུ་གང་མཚར་དང་། བསྟན་བཅོས་པོ་ཏི་གང་འདུག་རྣམས། རྣལ་འབྱོར་ང་ཡི་ཡི་དམ་ཡིན། བྱང་དང་ལ་སྟོད་བལ་ཡུལ་དང་། མངའ་རིས་དབུས་གཙང་ཞིང་ས་དག  དེ་རྣམས་ང་ཡི་ཕ་ཡུལ་ཡིན། ལྷོ་སྟོད་ལུང་ཆེན་བཅོ་བརྒྱད་ཀྱང༌། རྣལ་འབྱོར་ང་ཡི་ཕ་ཡུལ་ཡིན། རྟ་འཛག་གསེར་རིས་བཅད་པ། གཡུ་རིས་རི་གྲོ་བཅས་པ། ཅི་པར་ཚེ་གསུམ་ར་ས་བཅས་པ། སྤུ་ལོ་རྔུལ་ཤོད་བཅས་པ། གསེར་འཛིན་གཡུ་གསུམ་ས་ཡུལ་བཅས་པ། བརྒྱད་དངོས་སང་ཟླས་བཅས་པ། ནགས་སོག་ཤག་གིས་བཅས་པ། ཐེལ་ཆུ་གླིང་ཡུལ་བཅས་པ་འདི། རྣལ་འབྱོར་ང་ཡི་ཕ་ཡུལ་ཡིན། ཤ་ཉེ་རུ་ཐོགས་དེ་ན་ཡོད། སྔར་ཡང་ཕ་ཡུལ་ངོ་བོར་འདུག  ད་འང་ཕ་ཡུལ་བྱེད་པ་ཡིན། རྣལ་འབྱོར་བྱང་ཆུབ་འདྲེ་བཀོལ་ང་། སངས་རྒྱས་རྒྱུད་འཛིན་སྤེལ་བ་ལ། ལྷོ་ཡི་སྟོད་དུ་སྤེལ་བར་བྱ། རྣལ་འབྱོར་སྒྲུབ་པའི་གནས་ཁང་དེ། མ་ཕམ་གཡུ་མཚོའི་མཎྜལ། ཆུ་བོ་བཞི་འདུས་པའི་མགོ་བོ། སངས་རྒྱས་ཀྱི་ཞབས་ཀྱིས་བཅགས་པའི་སར། དགོན་པ་དང་སྒྲུབ་པ་བྱེད་པ་ཡིན་གསུངས་ནས་བྱོན། གེ་སར་ཡང་ཡུལ་ལ་བྱོན། དེར་གྲུབ་ཐོབ་ཚ་བའི་ཡུལ་དུ་བྱོན་པ་ལ། རོང་བཙན་ཁ་བ་དཀར་པོའི་ཡུལ་གྱི། ཀླུ་བཙན་རྣམས། ཁོང་ཕྱག་ན་རྡོ་རྗེ་དང་། རྟ་མགྲིན་གཉིས་སུ་སྤྲུལ་ནས་དམ་ལ་བཏགས་སོ། ། དེ་ནས་ཁོང་གིས་གནས་དྲུག་སྤྱིའི་ས་ཆར་བྱོན། ཡང་ལེ་ཐེལ་ཆུ་ཡར་བཅད། རྩི་བར་རྩད་མོའི་ལྷ་ཁང་ཚུར་བཅད། འབྲི་བརྒྱ་ཟླ་རྨུ་གསུམ། སྔགས་པའི་གཉན་སྲིད་དུ་མཛད་ནས། སློབ་མར་བཀོལ། མི་ཆེ་དགུ་ནི་འབངས་སུ་བཀོལ། སྲིད་པ་ཕོ་རྒྱུད་མོ་རྒྱུད་ནི་བྲན་དུ་བཀོལ། ནུས་པ་དང་མཐུ་ཆེ་བར་གྲགས་པས། རླངས་སྟོང་སྲས་ཀྱི་རྒྱུད་ཀྱིས་གནས་དྲུག་ཟླ་ངོ་རྣམས་ཀྱིས་ཡུལ་ལྷ་ཁང་དང་བསྟན་བཅོས་རྣམས་ཕུལ་ནས་ཁོང་ཡང་མཉེས་པ་དང༌། རྫང་དང་དཔལ་སྟོམ་གྱིས་གདན་དྲངས་པས་མ་བྱོན་ནས། ཕ་སྤུན་རླངས་གསེར་པ་གཡུ་པ་རུ་དཔོན་གསུམ་གྱིས། རྟ་ཤོད་ཕུ་གསུམ་གྱི་ལྷ་ཁང་། གསེར་རིས་ལྷ་ཁང་། གཡུ་རིས་གནས་གསར། རྟ་ཤོད་ལྷ་ཁང་ཐང་། གན་རྒྱང་ལྷ་ཁང་ཕུལ་ནས་ཁོང་སྤྱིའི་ཡུལ་ལ་བྱོན་ནས། རླངས་བསམ་བར་གྱིས། གྲུབ་ཐོབ་བྱོན་པའི་ཤངས་ལེན་དེ། རླངས་ཁམས་པ་ཐམས་ཅད་འཚོགས་ནས་འབུལ། ད་རེས་འབུལ་བའི་སྔ་མ་ལ། སྤྱི་ཡི་ལུང་པ་ཕོ་དྲུག་དང་། གཉན་པོ་ར་ཛའི་བྲག་མགོ་དང༌། སྤྱི་བར་ཆམ་གསུམ་ས་ཡུལ་རྣམས། ལྷ་ཁང་གསེར་འཕྲུ་གང་འདུག་དང༌། བཀའ་ཡི་བསྟན་བཅོས་གང་སྣང་འབུལ། རླངས་ཀྱི་བུ་ཆུང་གཡུ་སྣ་གང་འདུག་གི། ཐུགས་ཀྱིས་གང་བཞེད་སློབ་མར་འབུལ། ཨ་ཁུ་ཁྱེད་ལ་ཤངས་ལེན་བྱེད་ཟེར་ནས་ཞུས་པས་མཉེས་ནས། ཉི་ཤུ་བརྒྱད་ལ་རེ་ཤོད་ཡོ་ཀྱང་སུམ་མདོར་བྱོན། ཡོན་བདག་རྫོང་གིས་དཀར་ཤོད་གོང་རྗེ་ཐང་། གཟུ་གོམ་མདའ། བྱ་མཆུ། སྤུ་ལེ་སྤར་རུ་རྣམས་ཀྱི་ལྷ་ཁང་ཕུལ་ནས་བླ་མཆོད་དུ་ཞུས་སོ།། དཔལ་བཟང་གིས་ཆོས་ཀྱི་བཀའ་འགྱུར།ནགས་ཤོད་ཀྱི་ས་བཅད་ཕུལ། སྟོམ་རྒྱང་གིས་སོག་ཤོད་མཚལ་ཆེན་ལྷ་ཁང་ཐང་ཕུལ། ༼འདི་ནི་སོག་གི་སྐྱ་ལོའི་མཁར་དམར་ཞེས་པ་དེ་ཡིན་ནམ་བསྙམས་ཏེ་དཔྱད་པ་འཚལ༽ ལྷ་སྟོན་གྱིས་ཡོག་ནག་ལྷ་ཁང་གསེར་ཏོག་དང། རྒྱ་བརྩིགས་མཆོད་རྟེན་ར་བ་དང། ཚོང་འདུས་ཡངས་པའི་གྲུ་བཞི་ཕུལ། སྔར་ཡང་ཁྱེད་རང་ཞབས་ཀྱིས་བཅགས། ད་འང་སྒྲུབ་ཁང་མཛད་པར་ཞུ་ཞུས། ༼ལྷ་སྟོན་དང་ལྷ་གདོན་ལྷ་གདུང་སོགས་འབྲི་ཚུལ་མང་ཡང་། ལྷ་སྟོན་ཚང་གི་མི་རྒྱུད་འདི་ནས་བྱུང་བར་མངོན་ཏེ། ཉི་འོག་ཏུ་འཁོད་པའི་དབུས་གཙང་ཁམས་གསུམ་སྤྱི་དང། ཁྱད་པར་མདོ་ཁམས་སྟོད་སྨད། བྱང་རིགས་ཧོར་ཁག །རེ་དཀར་སོག་གསུམ། ནག་ཤོད་ཁྲི་རྡོ་བཅས་མཐའ་དག་གི་བླ་དཔོན་། ཆོས་སྡེ། རྫོང་གཞིས་གཉེར་ལས་འཛིན་། རྒན་མི་དམངས་མཐའ་དག་ལ་སྤྲིངས་པ། ལྷ་སྟོན་དབང་རྒྱལ་འདི་པ་དབེན་གནས་སོགས་གང་དུ་སྡད་ཀྱང། ཨོ་ཟོབ་དང་དབང་ཤེད་མིན་པའི་འགྲོ་ཕན་གྱི་ཆོས་ཕྱོག་བྱེད་པར། མདུན་མོས་ཀྱི་དད་ལེན་དད་སྟེར་བྱེད་མི་བྱུང་བར་ཁྱོད་གོང་འཁོད་རྣམས་ཀྱི་ཕན་གྲོགས་སུ་གང་འགྱུར་ལས། སྙད་གཙེར་འོས་མིན་དབང་ཤེད་ལོག་པར་འགྲོ་བ་སྤུ་ཙམ་མ་བྱེད་པར་བདེ་བར་ཡི་གེ་འཛིན་ཆུག། ཞེས་གོ་བར་བྱ་བའི་ཡི་གེ་ཆུ་རྟ་ཟླ་ཚེས་ལ་། ཆོས་འཁོར་དཔལ་གྱི་ལྷ་ས་ནས་བྲིས། ཚུལ་མཐུན་སྡོད་མཁས་དང་དད་འབུལ་དད་ལེན་མི་འོས་པ་མ་བྱེད།།  ཞེས་པའི་སྡེ་སྲིད་སངས་རྒྱས་རྒྱ་མཚོས་རྩལ་བའི་བཀའ་ཤོག་དང་་་བཀའ་ཤག་ཏུ་བཀའ་དྲུང་ལྡུམ་ར་བ་དང། བཀའ་མགྲོན་བདེ་མཁར་གཉིས་ནས་ཚིག་ཞུས་ངེས་འདྲོངས་སོང། ཤིང་ལུག་ཟླ་ཚེས་ལ།། བཀའ་ཐམ་བཅས།༩/༤ཉིན་སྩལ།  ལྷ་སྟོན་བླ་མ་སྐལ་བཟང་དབང་ལྡན་ནི། ཡུལ་སོག་རོང་དུ་ལྷ་སྟོན་ཞེས་པའི་རིགས་སུ་སྐུ་བལྟམས། སོག་འཕེལ་རྒྱས་གླིང་པའི་གྲ་པ་མཛད། གྲྭ་སར་ཕེབས་ནས་འབྲས་སྤུངས་སུ་སྒྲིག་ལ་ཞུགས། ཐོས་བསམ་གྱི་སྒྲོ་འདོགས་ཆོད་པར་མཛད་ཅིང་།  རྟེན་དགེ་སློང་ཡིན་ཡང་སྔགས་གསར་རྙིང་མང་པོར་གསན་བསམ་མཛད། ཁྱད་པར་དུ་རྡོ་རྗེ་བྲག་སྨིན་གྲོལ་གླིང་སོགས་རྙིང་དགོན་རྣམས་སུ་ཕེབས་ནས་དབང་ལུང་མང་དུ་ཞུས་ཤིང༌། སྔོན་གྱི་སྨོན་ལམ་གྱིས་ཐུགས་རྒྱུད་བསྐུལ་ནས་གཏེར་སྟོན་རིག་འཛིན་ཆེན་པོ་དེ་ཉིད་སེ་ར་བཀྲ་ཤིས་སྟེང་དུ་བཞུགས་པའི་དྲུང་དུ་བྱོན་ནས་མཉེས་པ་གསུམ་གྱི་ཞབས་ཏོག་རྒྱ་ཆེར་བསྒྲུབས། གཏེར་སྟོན་རིན་པོ་ཆེས་ཀྱང་གཏེར་ལུང་གིས་ཟིན་པའི་ཆོས་བདག་ཏུ་ངོས་འཛིན་གནང་ནས་གཏེར་གསར་ཡོངས་རྫོགས་ཀྱི་བཀའ་ལུང་དབང་གསུམ་ཚང་བར་དགྱེས་བཞིན་དུ་སྩལ་བ་གསན། ཁྱད་པར་ཕྱག་རྫོགས་རླུང་ཁྲིད་དང་བཅས་པའི་གདམས་པ་ཐམས་ཅད་མཐའ་རྒྱ་ཆོད་ངེས་མཛད། ཁྲོ་ཕུར་རི་ཁྲོད་བཏབ་ནས་ཉམས་བཞེས་བསྐྱངས་པས་རིག་པ་ཚད་ཕེབས་ཀྱི་ས་ལ་གཤེགས། བཀའི་བདུད་རྩི་བཞེས་པའི་སློབ་མའང༌། རྫོགས་ཆེན་མཆོག་སྤྲུལ་རིན་པོ་ཆེ་འགྱུར་མེད་ཐེག་མཆོག་བསྟན་འཛིན་དང་། ཉི་སྤྲུལ་རིན་པོ་ཆེ་ཀུན་བཟང་ཐེག་མཆོག་རྒྱ་མཚོ། རྒྱལ་སྲས་ཨོ་རྒྱན་བསྟན་འཛིན། རིག་འཛིན་ཆེན་པོ་དཔའ་བོ་ལས་རབ་རྩལ་སོགས་བྱོན་ཞིང་། ཁྱད་པར་ཉི་སྤྲུལ་རིན་པོ་ཆེའི་གཏེར་གསར་ཡོངས་རྫོགས་ཀྱི་དབང་ཁྲིད་ལུང་སོགས་གདམས་པ་ཐམས་ཅད་ཆེད་དུ་བཞེས་པས་རང་ལུགས་ཆོས་རྒྱུན་ལ་བཀའ་དྲིན་ཆེ། གཞན་ཡང་ཉམས་ལན་ནུས་པ་དག་ལ་སྒོམ་ཁྲིད་དང༌། སྐྱེ་བོ་ཕོ་མོ་རྣམས་ལའང་བསྙེན་གནས་བསྙུང་གནས་བཟུང་དུ་བཅུག་པ་སོགས་རྣམ་དཀར་གྱི་དགེ་བསྐུལ་ཁོ་ན་མཛད། དངོས་རྫས་ཕྲ་མོ་ཙམ་ཡང་གནས་མིན་དུ་ཟགས་སུ་མི་འཇུག །གསོལ་རས་ཙམ་གནང་ཡང་དེར་བསྟུན་པའི་ཁ་བཏོན་ཕྱག་སྐོར་སོགས་བྱེད་དུ་བཅུག་པ་སོགས་རྒྱུ་འབྲས་ལ་ཞིབ་པའི་ཚད་མཛད། ཐུགས་དམ་གྱི་གཙོ་བོ་ནི་རྫོགས་ཆེན་དང་བློ་སྦྱོང་ཁོ་ན་ལ་རྩལ་བཏོན་ཏེ་སྟོང་ཉིད་སྙིང་རྗེ་དབྱེར་མེད་ཀྱི་ཉམས་ལེན་ལ་བརྩོན་པར་མཛད་ནས་དགུང་ལོ་བརྒྱད་ཅུ་གྱ་ལྔ་པ་ལ་གཤེགས་སོ།།